Íbúar í Ísafjarðarbæ eru hvattir til að huga sérstaklega vel að því að flokka allar umbúðir og annan úrgang sem fellur til á þessum annasama árstíma . Gjafapappír fer ásamt dagblöðum , tímaritum , mjólkurfernum , pappa og öðrum pappír í endurvinnslutunnuna . Glansandi „ jólapappír “ flokkast með plasti en hægt er að þekkja pappír frá plasti með því að kuðla því saman . Ef það heldur forminu er um pappír að ræða en ef þær „ rétta úr sér “ er um plast að ræða . Bökunarpappír er best að skola og flokka með öðrum pappa en ef hann er gegnsósa eftir notkun má hann fara með lífrænum úrgangi . Í innra hólf endurvinnslutunnunnar skal setja plastumbúðir ( s.s. sjampóbrúsa , plastdósir , plastpoka , áleggsbréf , kaffiumbúðir og snakkpoka ) og málma . Ekki er þörf á að setja úrganginn í glæra plastpoka eins og áður hefur verið gefið út en þó getur það verið betra þegar vindasamt er , til þess að koma í veg fyrir að plastið fjúki . Ef innra hólfið er orðið fullt er hægt að setja plastumbúðir og málma , sem áður er búið að setja í poka , með pappírnum í sjálfa tunnuna . Krullubönd utan um pakka eru yfirleitt gerð úr plasti . Mandarínukassar og kertaafgangar fara með óflokkuðum úrgangi en einnig er tekið á móti kertaafgöngum í anddyri Hvestu hæfingarstöðvar Aðalstræti 18 á Ísafirði . Sprittkertabikarar mega fara í endurvinnsluhólf . Ónýt jólaljós og seríur flokkast sem raftæki og eiga að berast í Funa . Þá er vert að minna á hvað flokkast sem lífrænn úrgangur : Ávextir og ávaxtahýði , grænmeti og grænmetishýði , egg , eggjaskurn , eldaðir kjöt - og fiskafgangar , mjöl , hrísgrjón og pasta , brauð , kökur , tepokar og kaffikorgur . Einnig mega notaðar servíéttur og eldhúsbréf fara með í tunnuna .